Psalm 64 – God sorg vir die regverdiges – Bybelskool
Written by Chris van Wyk on Feb 22, 2013 . Posted in Psalms, Psalms 42-72.
Hierdie kort Psalm word nie aan 'n spesifieke tyd in Dawid se lewe gekoppel nie, hoewel 'n mens kan agterkom dat sy gebed teen die agtergrond van die optrede van kwaadwilliges teen onskuldiges geskryf word. Wat veral interessant is, is dat hy werk met sy waarneming dat God mense met "hulle eie tonge" tot 'n val bring (vers 9). Die "giftige woorde vir pyle" wat hulle uit hinderlae vir hom bedoel (vers 4-5) word getroef met die pyl van God (vers 8) wat verder uitgespel word as die gevolg van hulle eie bose planne. Bose mense word deur hulle eie boosheid gevang, daarvoor sorg die Here.
Die Psalm kan gemaklik in twee verdeel word:
Bewaar my van die komplotte van kwaadwilliges – vers 2-7. Let op hoe die booswigte as meesters met die woord geteken word – skerp tonge vir swaarde, giftige woorde vir pyle, beplan skelmstreke, smee volmaakte komplotte. Maar, hulle eie woorde word as strikke gebruik om hulle tot 'n val te bring (vers 8). Die bedreiging van die vyande word as "uit die bloute" geteken (vers 5), dieselfde woord wat in die tweede deel van die Psalm vertaal word met "meteens" en hulle is daarmee heen. Net so skielik soos die aanval gebeur op die onskuldige, só skielik laat God toe dat hulle eie tonge hulle tot 'n val bring. Dit gee groot versekering vir gelowiges wat onskuldig ly. Vers 7 is 'n diepsinnige refleksie oor die boosheid van die mens – dit kom van diep van binne af.
Die regverdige verbly hom in die Here wat kwaadwilliges tot 'n val bring – vers 8-11. God se hantering van sulke kwaadwilliges geniet 'n breë instemming – knik met voldoening die kop (vers 9). Dit word die tipe stories wat vertel word om God se dade te verheerlik, veral omdat dit insig gee in hoe God optree (vers 10). Daarom kan die regverdige hom in die Here verbly en sy toevlug by Hom soek, want Hy het raad met die vyande. Opregtes kan Hom daarvoor prys.